El 'triatló sprint Ciutat de Gandia' amateur 2021 es celebrarà a la Platja amb totes les mesures de seguretat
18 maig 2021

## El 'triatló sprint Ciutat de Gandia' amateur 2021 es celebrarà a la Platja amb totes les mesures de seguretat18 maig 2021Última actualització: 18 maig 2021

![](../gestion/img/22985e58e504a1a1c96eb323e364b9f487bc93b1afdc86783295a35b096f3ded.jpg)  
  

La **regidora delegada d’Esports, Lydia Morant,** acompanyada del **president del Club de Triatló Gandia i organitzador de l’esdeveniment, Alejandro Muñoz,** ha comparegut aquest matí davant els mitjans de comunicació per a presentar la 12ª edició del triatló sprint Ciutat de Gandia’ de categoria amateur que es celebrarà el pròxim diumenge 23 de maig a la Platja i serà puntuable per al Circuit Provincial de València.

En primer lloc, Morant ha agraït a l’organització per l’esforç de portar endavant aquest esdeveniment malgrat les circumstàncies actuals de pandèmia i ha destacat que es tracta d’un “_esdeveniment referent de la nostra ciutat que, en aquesta edició, compta amb un protocol Covid avalat per la Federació de Triatló de la Comunitat Valenciana, que garanteix totes les mesures de seguretat perquè siga un esdeveniment esportiu segur_”.  

En aquest sentit, la responsable d’Esports ha demanat al públic que s’hi aprope per a gaudir de la carrera “_responsabilitat amb el compliment de les mesures de seguretat com distància social i ús de mascareta, unes mesures que estaran supervisades per l’equip de voluntaris, membres de Protecció Civil i agents de la Policia Local_”.

La prova comptarà amb la participació de 500 triatletes procedents de moltes comunitats autònomes de l’Estat espanyol, però sobretot de províncies limítrofes. A la carrera, que compta amb rècord d’inscripcions femenines, competiran campions d’aquesta modalitat esportiva com Jesús Gomar i Miguel Fernández, o el Campió del món de paratriatló durant diversos anys  i Campió d’Europa de triatló, aquatló i duatló, Dani Molina.

Respecte a la dinàmica de la prova, Muñoz ha explicat que aquesta “_està composada de 750 metres de natació a la que els participants accediran a l’aigua a les 9 h al pantalà del Port i eixiran al Varadero Platja; 20 km de bicicleta que es dividiran en 4 voltes entre la primera i tercera línia de la Platja de Gandia passant pel Port, i 5 km finals de carrera a peu dividits en dos passades des del Port fins a l’altura del hotel Bayren, que conclouran a la línia de meta amb un final de prova amb drafting. Perquè la prova no s’allargue en excés i per a evitar aglomeracions, les tandes d’eixida seran de 20 participants cada minut”._  

Finalment, l’organitzador de la carrera ha subratllat que “_Gandia és especial i idònia per a practicar aquest esport perquè comptem amb mar, muntanya i bones carreteres per a les bicis_”.

Per a garantir un desenvolupament segur del triatló, aquesta edició no comptarà amb serveis de guarda-roba, massatge o dutxes. De la mateixa manera, sols es farà entrega de trofeus a les tres primeres i primers classificats.

La llista de persones inscrites es troba en  més de 490 persones i es tancarà demà dia 19 de maig a última hora de la jornada, encara que el procés per a completar totes les places inclou una llista d’espera que permet repescar persones que s’han quedat fora de les places en cas de que algunes de les ja inscrites cancel·len la seua participació.

La inscripció es pot realitzar a la web de Federació Valencia de Triatló [triatlocv.org](https://www.triatlocv.org/).